Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen (EY) N:o 1049/2001 soveltamisesta vuonna 2014

Euroopan unioni huolehtii tehokkaasti siitä, että yleisö voi käyttää oikeuttaan tutustua EU:n toimielinten hallussa oleviin asiakirjoihin. Tämä on yksi monista keinoista, joilla pyritään lisäämään avoimuutta ja vastuuvelvollisuutta kansalaisia kohtaan.

Puheenjohtaja Junckerin komissiota varten laatimissa poliittisissa suuntaviivoissa sitoudutaan tiukasti avoimuuden lisäämiseen. Tämä sitoumus on sittemmin siirretty käytäntöön useilla tavoilla.

Euroopan komissio lisäsi heti toimikautensa alussa marraskuussa 2014 avoimuutta sitoutumalla julkaisemaan tiedot siitä, keiden kanssa sen poliittiset johtajat ja korkean tason virkamiehet tapaavat, sekä parantamalla mahdollisuuksia tutustua asiakirjoihin, jotka liittyvät Yhdysvaltojen kanssa käytäviin neuvotteluihin transatlanttisesta kauppa- ja investointikumppanuudesta (TTIP).

Uusi komissio päätti myös, että komissaarien, heidän kabinettiensa jäsenten ja pääjohtajien olisi tavattava ainoastaan edunvalvojia (lobbaajia), jotka ovat rekisteröityneet avoimuusrekisteriin. Kyseessä on rekisteri, jossa on tietoja henkilöistä, jotka pyrkivät vaikuttamaan EU:n toimielinten politiikan suunnitteluun, sekä heidän seuraamistaan asioista ja käyttämistään taloudellisista ja henkilöresursseista. Komissio on myös ilmoittanut, että se esittää ehdotuksen pakollisesta toimielinten välisestä avoimuusrekisteristä, joka kattaa Euroopan parlamentin, Euroopan komission ja neuvoston.

Toukokuussa 2015 komissio esitti paremman sääntelyn agendansa. Kyseessä on laaja paketti, joka kattaa EU:n päätöksenteon valmistelun kaikki vaiheet. Sillä lisätään EU:n päätöksentekoprosessin avoimuutta ja läpinäkyvyyttä, parannetaan uuden lainsäädännön laatua kehittämällä sekä uusien säädösten että vanhoihin säädöksiin tehtävien muutosten vaikutusten arviointia. Lisäksi edistetään voimassa olevan EU-lainsäädännön jatkuvaa ja systemaattista tarkastelua. Uudistuksilla pyritään siihen, että EU:n politiikan tavoitteet saavutettaisiin mahdollisimman tehokkaasti. Samaa läpinäkyvää menettelyä noudatetaan myös annettaessa johdettua lainsäädäntöä delegoitujen säädösten ja täytäntöönpanosäädösten muodossa.

Tässä kertomuksessa keskitytään oikeuteen tutustua asiakirjoihin, jota koskevat säännökset ja määräykset ovat Euroopan unionista tehdyn sopimuksen (SEUT-sopimus) 15 artiklan 3 kohdassa ja asetuksessa (EY) N:o 1049/2001, joka muodostaa keskeisen osan komission suhtautumisessa avoimuuteen ja tukee komission ennakoivaa kattavien tietojen julkistamista verkkosivuillaan. Tämä kertomus on laadittu Euroopan parlamentin, neuvoston ja komission asiakirjojen saamisesta yleisön tutustuttavaksi annetun asetuksen (EY) N:o 1049/2001 17 artiklan 1 kohdan nojalla. Kertomuksessa annetaan tietoja siitä, kuinka komissio soveltaa näitä sääntöjä. Se sisältää myös tiedot tutustumispyyntöjen määrästä ja tutustuttavaksi annettujen asiakirjojen osuudesta. Kertomus koskee vuotta 2014 ja perustuu tilastotietoihin, jotka esitetään tiivistetysti liitteessä.

Tilastot kuvaavat pelkästään hakemusten lukumäärää, eivät pyydettyjen asiakirjojen lukumäärää. Käytännössä hakemus voi koskea yhtä asiakirjaa tai tietyn menettelyn koko asiakirja-aineistoa, jossa voi olla suuri määrä asiakirjoja. Tilastoissa ei ole hakemuksia, jotka koskevat sellaisia asiakirjoja, jotka olivat jo yleisesti saatavilla silloin kun pyyntö tutustua asiakirjoihin esitettiin.

Näistä tilastotiedoista käy välittömästi ilmi se, että oikeus tutustua asiakirjoihin on tärkeä osa komission avoimuuspolitiikkaa. Alkuperäisten hakemusten vaiheessa pyydetyt asiakirjat annettiin kokonaan tai osittain saataville 88 prosentille hakijoista. Laajemman lisäoikeuden tutustua asiakirjoihin sai 43 prosenttia uudistetun hakemuksen jättäneistä.

1.Rekisterit ja internetsivut

1.1.Vuonna 2014 komission asiakirjarekisteriin lisättiin 19 755 uutta asiakirjaa (ks. liitteessä oleva taulukko 1).

1.2.Vuonna 2014 komission julkinen asiakirjarekisteri kattoi seuraavat asiakirjat: COM-, SEC-, C-, JOIN-, SWD-, EUVL- ja PV-sarjojen asiakirjat. Vuonna 2014 komissio ei laatinut eikä vastaanottanut kyseisiin asiakirjaluokkiin kuuluvia arkaluonteisia asiakirjoja.

1.3.Europa-palvelimen ”Asiakirjojen saatavuus” -sivustolla käytiin vuonna 2014 seuraavasti:





Kävijöiden määrä Käyntien määrä Avattuja sivuja Yhteensä 28 244 32 998 44 991 Keskimäärin kuukaudessa 2 354 2 750 3 749

2.Yhteistyö asetuksen soveltamisalaan kuuluvien muiden toimielinten kanssa

Euroopan parlamentti, neuvosto ja komissio järjestivät säännöllisesti teknisiä asioita käsitteleviä kokouksia hallintotasolla kokemusten vaihtamiseksi, parhaiden käytäntöjen kehittämiseksi ja asetuksen yhdenmukaisen soveltamisen varmistamiseksi.

3.Asiakirjoihin tutustumista koskevien hakemusten tarkastelu

3.1.Asiakirjoihin tutustumista koskevien alkuperäisten hakemusten lukumäärä kasvoi hieman vuonna 2014 (jolloin niitä tehtiin 6 227 verrattuna vuonna 2013 tehtyihin 6 525 hakemukseen). Asetukseen (EY) N:o 1049/2001 perustuvien vastausten lukumäärä oli 5 637 vuonna 2014 (5 906 vuonna 2013). (Ks. liitteessä oleva taulukko 2.)

3.2.Uudistettujen hakemusten lukumäärä kasvoi hieman eli 27 prosenttia (300 uudistettua hakemusta vuonna 2014 ja 236 vuonna 2013). Vuonna 2014 päätettiin 327 tapausta, kun määrä vuonna 2013 oli 252. Tämä merkitsee huomattavaa 30 prosentin lisäystä. (Ks. liitteessä oleva taulukko 5.)

3.3.Kuten vuonna 2013, eniten alkuperäisiä hakemuksia vastaanotti vuonna 2014 komission pääsihteeristö (11,6 % kokonaismäärästä). Toisella sijalla oli kilpailun pääosasto, jonka hallussa olevia asiakirjoja koskevien alkuperäisten hakemusten osuus kasvoi 5,1 prosentista 7,6 prosenttiin. Kolmantena olleen terveys- ja kuluttaja-asioiden pääosaston asiakirjoja koskevien pyyntöjen osuus laski 8,3 prosentista 7,2 prosenttiin. Myös kuuden muun pääosaston vastaanottamien asiakirjapyyntöjen osuus oli yli 5 prosenttia kaikista pyynnöistä (maatalous ja maaseudun kehittäminen, yritys- ja teollisuustoiminta, ympäristö, sisämarkkinat ja palvelut, verotus ja tulliliito sekä kauppapolitiikka). Kaikkien muiden yksittäisten pääosastojen osuus on alle 5 prosenttia. (Ks. liitteessä oleva taulukko 10.)